**Palm Springs** on vuonna 2020 ensi-iltansa saanut yhdysvaltalainen romanttinen komedia. Sen ohjasi Max Barbakow. Maagisen realismin aineksia sisältävä elokuva kertoo kahdesta häävieraasta, jotka ihastuvat toisiinsa, mutta joutuvat aikasilmukkaan, jossa sama vuorokausi toistuu alati uudelleen. *Palm Springs* sai ensi-iltansa Sundancen elokuvajuhlilla tammikuussa 2020 ja se julkaistiin tilausvideopalvelu Hulussa heinäkuussa 2020. Neon-yhtiö alkoi sitä esittää elokuvateattereissaan niin ikään heinäkuussa 2020.

Juoni
-----

*Palm Springsin* keskushahmo on nuorehko Nyles, joka on kutsuttu tyttöystävänsä Mistyn kanssa tämän sukulaisen Talan häihin. Misty tosin pettää Nylesia, ja heidän suhteensa on muutenkin hatara. Nyles kohtaa häissä morsiamen siskon Sarahin ja he päättävät lähteä harrastamaan seksiä läheiselle aavikolle. Outo saalistaja ampuu Nylesia nuolilla, ja tämä pakenee haavoittuneena luolaan. Sarah seuraa Nylesia luolaan, vaikka Nyles varoittaa häntä: Nyles on joutunut aikasilmukkaan, jossa hän herää joka aamu samaan päivään, marraskuun yhdeksänteen. Sarah joutuu Nylesin mukana samaan silmukkaan.

Koska sama vuorokausi toistuu kerta toisensa jälkeen, aikasilmukassa voi heittäytyä vaikka kuolemaan ja silti herätä jälleen saman vuorokauden aamuna. Aikasilmukassa olevat voivat siten vaikuttaa suurestikin tapahtumien kulkuun, mutta lopputulos on aina sama: herääminen saman hääpäivän aamuna. Nyles alkaa olla jo tottunut aikasilmukkaan, mutta Sarah haluaa pois siitä. Sarah alkaa opiskella kvanttimekaniikkaa ja yleistä suhteellisuusteoriaa, ja sen avulla hän keksii keinon päästä eroon silmukasta. Keino on riskialtis, mutta Nyles ja Sarah onnistuvat hyppäämään marraskuun kymmenenteen.

Outo saalistaja on keskeinen sivuhahmo, jonka nimi on Roy. Myös Roy on silmukassa, ja kohtaa Nylesin ja Sarahin aina uudelleen. Kun pääpari on päässyt ulos silmukasta, Roy tapaa Nylesin hääjuhlassa. Nyles ei tunne Royta laisinkaan, sillä hän on tavannut tämän ensi kerran vasta aikasilmukassa. Roy päättelee, että Nyles on vihdoin vapaa silmukasta ja Sarahin suunnitelma on onnistunut.

Näyttelijät
-----------

|  |  |  |
| --- | --- | --- |
|  Andy Samberg  | … |  Nyles
  |
|  Cristin Milioti  | … |  Sarah Wilder
  |
|  J. K. Simmons  | … |  Roy Schlieffen
  |
|  Peter Gallagher  | … |  Howard Wilder
  |
|  Meredith Hagner  | … |  Misty
  |
|  Camila Mendes  | … |  Tala Anne Wilder, Sarahin sisko, Abrahamin morsian
  |
|  Tyler Hoechlin  | … |  Abraham Eugene Trent "Abe" Schlieffen, Talan sulhanen
  |
|  Chris Pang  | … |  Trevor
  |
|  Jacqueline Obradors   | … |  Pia Wilder, Sarahin äitipuoli ja Talan äiti
  |
|  June Squibb  | … |  Nana Schlieffen, Aben isoäiti
  |
|  Tongayi Chirisa  | … |  Jerry Schlieffen
  |

Vastaanotto
-----------

Rotten Tomatoes -sivusto antoi *Palm Springsille* erinomaisen arvion 94-prosenttisesti positiivinen. Arvioiden yhteenvetona oli "vahvat näyttelijäsuoritukset, varmaotteinen ohjaus ja pirteästi omintakeinen käsikirjoitus tekevät Palm Springsistä romanttisen komedian, johon on helppo hurmaantua".

IndieWire -sivuston kriitikko vertasi *Palm Springsiä* aikasilmukkaelokuvaan *Päiväni murmelina* ja antoi sille arvosanan B+.

Episodin Jouni Vikman arvioi: "Huolimatta hahmojen kyynisyydestä ja rikkinäisyydestä elokuva on modernilla tavalla romanttinen".

Lähteet
-------

1. ↑  Fleming, Mike: Value Of Hulu/NEON ‘Palm Springs’ Deal Is Actually $22 Million; How Streamers Ruled 2020 Sundance *Deadline Hollywood*.  3.2.2020. Penske Media Corporation. Viitattu 21.4.2023. (englanniksi)
2. ↑  Jutila, Niko: Arvostelu: Palm Springs on viime vuosien parhaimpia komedioita – nyt Blu-rayllä *Elokuvauutiset*.  7.4.2021. Elokuvauutiset.fi. Viitattu 21.4.2023.
3. ↑  Palm Springs (2020) *Box Office Mojo*. IMDb.com, Inc.. Viitattu 21.4.2023. (englanniksi)
4. ↑  Rubin, Rebecca: Andy Samberg’s Rom-Com ‘Palm Springs’ Will Debut on Hulu in July *Variety*.  28.5.2020. Variety Media, LLC. Viitattu 21.4.2023. (englanniksi)
5. 1 2  Vikman, Jouni: Palm Springs *Episodi.fi*. Pop Media Oy. Viitattu 23.4.2023.
6. ↑  Rubin, Rebecca: Andy Samberg’s Rom-Com ‘Palm Springs’ Will Debut on Hulu in July *Rotten Tomatoes*. Fandango. Viitattu 21.4.2023. (englanniksi)
7. ↑  Ehrlich, David: ‘Palm Springs’ Review: Andy Samberg and The Lonely Island Brilliantly Reinvent the ‘Groundhog Day’ Formula *IndieWire*.  27.1.2020. IndieWire Media, LLC.. Viitattu 21.4.2023. (englanniksi)

Aiheesta muualla
----------------

* Hulu: Palm Springs
* Yle Areena: Palm Springs

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Palm Springs (2020 film)